Ulkoilijoiden ja metsänomistajan välille on noussut eripura metsän vapaasta virkistyskäytöstä Mikkelin Visulahdessa.

Metsän lähellä asuvaa metsänomistaja Stina Parkkamäkeä harmittaa, kun metsästä on tullut yleinen ulkoilualue. Ulkoilijat ja heidän koiransa häiritsevät ja aiheuttavat hänen mukaansa haittaa metsämaille. Parkkamäki ratkaisi asian pystyttämällä kylttejä, joissa lukee ”Yksityinen metsä, Koirien ulkoiluttaminen kielletty, Ei yleinen ulkoilualue”.

– Siellä ramppaa koko asuinalue. Tämä ei ole kaupungin ulkoilupuisto, Parkkamäki toteaa.

Metsästä on tullut suosittu ulkoilureitti Visulahden asukkaille.

– Metsänomistaja on pitänyt hienosti huolta metsästään ja se on upea ja tärkeä alue meille. Ikävää, että metsänomistajalla on alueella liikkumisesta näin kielteinen kanta, Visulahdessa asuva ja metsässä ulkoileva Laura Salonen kertoo.

Parkkamäen mukaan kävijöitä on kuitenkin liian paljon.

– Liikaa on se, että siellä menee kymmenkunta koiranulkoiluttajaa päivittäin.

Jokamiehen oikeudet sallivat myös yksityisessä metsässä liikkumisen

Jokamiehen oikeuksien mukaan metsässä voi liikkua kuka tahansa ja koiraa voi ulkoiluttaa kytkettynä muuna kuin metsästysaikana. Periaatteessa metsässä liikkumista ei ole oikeutta kieltää.

– Vastaava kyltti ei ole lainvoimainen. Ulkoilun kieltämiseen yksityisessä metsässä ei ole perusteita, kun siitä ei aiheudu vahinkoa, Metsäkeskuksen aluejohtaja Antti Heikkilä kertoo.

Parkkamäen mukaan liikkujat aiheuttavat vahinkoa metsätalousmaalle talloessaan sinne polkuja. Laajenevat polut vaurioittavat puiden juuria ja metsänpohjaa. Juurien vahingoittumisen myötä puustoon saattaa iskeä laho, joka voi siirtyä seuraavaan puusukupolveen.

– Polkujen juurissa on nyt samanlaisia jälkiä kuin siitä olisi ajanut monen tonnin painoinen metsäkone yli, jolloin ne laskettaisiin korjuuvaurioiksi, Parkkamäki harmittelee.

Metsänomistaja on puhunut asiasta lähialueen asukkaiden kanssa, mutta asiaan ei ole saatu yhteisymmärrystä.

– Toivoisin, että asiaan löydetään jokin sopuratkaisu. Emme halua joutua riitoihin eikä kukaan tahdo aiheuttaa omistajalle pahaa mieltä. Toivomus on, että voisimme nauttia ihanasta luonnosta jatkossakin, Laura Salonen tuumaa.